Færdselsbetjente fra Nordjyllands Politi fik en noget anderledes oplevelse tidligere på ugen.

5. juli skulle vise sig at blive en lidt anderledes dag for færdselspolitiet i Nordjylland.

For det er ikke hver dag, man får lov til at bringe en jetjager 'til standsning', som det hedder, når færdselspolitiet trækker et køretøj til side.

I tirsdags skete det under en færdselskontrol på E45-motorvejen ved Svenstrup, lige syd for Aalborg.

Her stoppede politifolk fra Tungvogncenter Nord en særtransport med et F 16-fly på bagsmækken.

- Næsten alt ved særtransporten var i sin skønneste orden, og chaufføren kunne derfor – efter en kort vejledning – fortsætte kørslen, oplyser færdselsafdelingen i en pressemeddelelse.

Jagerflyet var et udstillingsfly, som har været en tur i Værløse, og det var nu på vej tilbage til sin faste base på FlyveStation Aalborg.